DA: ‘ANC-kandidate bring net verdere korrupsie, werkloosheid’Phumzile van Damme. Foto: Facebook Die DA het Sondag na die ANC gekap deur te sê die regerende party se burgemeesterskandidaatlys verteenwoordig “net verdere korrupsie, swak dienslewering en nog meer werkloosheid”. Die ANC het laat Saterdagaand sy burgemeesterskandidate vir die metropolitaanse en “strategiese” munisipaliteite bekendgemaak in aanloop tot die munisipale verkiesing op 3 Augustus vanjaar. Gwede Mantashe, die ANC se sekretaris-generaal, het tydens die aankondiging gesê hy glo dat die kandidate “van die beste comrades in die ANC-range verteenwoordig” om hul program van radikale sosio-ekonomiese transformasie te bevorder. Phumzile van Damme, die DA se nasionale woordvoerder, het egter in ŉ verklaring gereageer deur te sê dat die kandidate op die ANC se lys nie Suid-Afrika se beste belange op die hart dra nie. “Die ANC kan nie verandering in Suid-Afrika teweegbring nie, omdat die party hom meer daarvoor beywer om pres. Jacob Zuma se vriende in top-burgemeestersposisies aan te stel as enigiets anders. Zuma se pelle sal, net soos die president, hul eie selfverryking eerste stel en die mense van Suid-Afrika laaste,” het Van Damme gesê. Sy het spesifiek verwys na Danny Jordaan, die kandidaat vir Nelson Mandelabaai, wat volgens haar oor die afgelope jaar toegesien het dat 21 000 meer inwoners in die munisipale gebied werkloos is, dat hy die bekendstelling van ŉ metropolisie “vervals het” en dat hy toegelaat het dat R320 miljoen weens waterlekkasies en elektrisiteitsdiefstal afgeskryf is. “In die afgelope vyf jaar het burgemeester Parks Tau [Stad Johannesburg] toegesien dat werkloosheid in Johannesburg tot 869 000 styg. Die omstandighede in die informele nedersettings het so agteruitgegaan dat die Menseregtekommissie (MRK) nou die ANC-regering in Johannesburg ondersoek vir menseregteskending. Dat die ANC wragtig vir Tau nog ŉ termyn wil gee, wys net dat die ANC nie dienslewering en die bekamping van korrupsie ernstig opneem nie,” het Van Damme gesê. Sy het gesê die feit dat burgemeester Kgosientso Ramokgopa nie weer as die ANC se kandidaat vir Tshwane aangewys is nie, dui daarop dat die ANC besef dat hy en sy regering gefaal het tydens die tydperk waarin hulle aan die stuur van die munisipaliteit was. “Die feit bly, Zuma se vriende fokus op hoe die ANC se hooggeplaastes verder kan voordeel trek ten koste van die armes. Nog meer van dieselfde ANC-patroon sal nie die noodsaaklike verandering kan bewerkstellig wat Suid-Afrika vorentoe moet laat beweeg nie,” het sy gesê. “Die DA is gereed om die verandering te bring wat ons pragtige land nodig het.”